O suită de 30 de preoţi l-a însoţit pe Arhiepiscopul Tomisului la Poliţie, unde înaltul prelat a făcut vizita săptămânală obligatorie. Ierarhul este cercetat sub control judiciar într-un dosar de corupţie. Alaiul a fost întâmpinat de câţiva protestatari în faţa poliţiei, ceea ce a generat câteva momente tensionate.

- Sunteţi un grup de presiune!

- De când îţi permiţi să jigneşti, omule? Care e problema?

- Cu ce v-am jignit eu?

- Noi am venit să apărăm Biserica Ortodoxă Română.

-Cine a jignit Biserica Ortodoxă Română?

Sunt reproşurile pe care le-au auzit cei 30 de preoţi care au venit la sediul Poliţiei din Constanţa să-i fie alături Arhiepiscopului Tomisului. Printre contestatarii prelatului se afla și o măicuţă.

„Până la Dumnezeu ne omoară sfinţii”, a spus aceasta, în timp ce alți protestatari strigau: „Hoţilor!”

„Venim aici şi să-l susţinem pe înalt prea sfinţitul Teodosie. Aici, la poliţie, unde ne aflăm!”, spune, în schimb, un preot.

La fel de furioşi au fost protestatarii şi în momentul în care înaltul ierarh a ajuns la poliţie.

Arhiepiscopul Teodosie este acuzat de procurorii anticorupţie de luare de mită şi declaraţii false făcute pentru obţinerea a 1.350.000 de lei, bani europeni. În proiect, suma trebuia folosită pentru cultivarea cu viţă de vie a unui teren din Nazarcea, care aparţine Arhiepiscopiei, dar banii n-au fost niciodată folosiţi pentru asta.